《题吴怀德宪副秋江独钓图时吴将致政》
明代·苏葵

银河夜落秋江清，寒潭百丈玻璃明。蛟龙水底卧不稳，踊跃化作苍髯卿。

老枝怪干擎日月，材骇匠石参苍冥。矶头暖石正当荫，鸥鹭时据无人争。

此翁蝉蜕天地窄，离形去智同庄生。手持钓竿袅苍玉，直钓不饵丝纶轻。

素书几叶披不停，鳜鲈有无何足惊。野云作伴飏孤影，海鹤知心鸣一声。

君不见元真子，又不见严子陵。烟波万顷管不尽，一蓑不换三公荣。

苕溪有客原藏名，龙眠预写归舟青。山深日日市朝远，太史无烦占客星。

作者简介：广东顺德人，字伯诚。成化二十三年进士。弘治中以翰林编修升江西提学佥事。性耿介，不谄附权贵。为太监董让陷害，理官欲加之刑。诸生百人拥入扶葵去，事竟得雪。在任增修白鹿书院。官至福建布政使。有《吹剑集》。